Avine Fokkens
Avine Fokkens-Kelder is in Frysk VVD-politikus út Ljouwert. Sûnt 2019 is se deputearre foar de provinsje Fryslân.

Politike karriêre 
Fokkens kaam yn 2007 foar it earst yn de Provinsjale Steaten foar de VVD. Se wie yn dy perioade fise-fraksjefoarsitter. Nei fjouwer jier hold se dêrmei op, omdat it net te kombinearjen wie mei har libben njonken de polityk. By de ferkiezingen fan 2015 stie se dochs wer op de list. As twadde, efter Klaas Kielstra. De VVD kaam yn it kolleezje mei Kielstra as deputearre. Fokkens waard nei foaren skood as fraksjefoarsitter.

Fokkens as deputearre 
By de provinsjale ferkiezingen fan 2019 stie Fokkens opnij twadde op de VVD-list efter Kielstra. By Omrop Fryslân hie se al ferteld dat Kielstra net automatysk wer deputearre wurde soe, mocht de VVD yn it kolleezje komme.

Dat die bliken yn april, in moanne nei de ferkiezingen,: de oare steateleden fan de VVD hiene mear fertrouwen yn Fokkens as deputearre. Kielstra naam har plak yn as fraksjefoarsitter yn de Steaten.

As deputearre hat Fokkens ûnder oare ferkear en ferfier, romte, it Waad, de Ofslútdyk, de Fryske Akademy en Wetsus yn har portefúlje.

Se stie ek as nûmer 13 op de VVD-list foar de Earste Keamer. Se kaam net yn de Earste Keamer, want de VVD krige 12 sitten.

Persoanlik libben 
Fokkens hat wurke by de rjochtbank yn Ljouwert en is mem fan fjouwer bern.

Keppelings om utens 
 Avine Fokkens (VVD), profyl by de provinsje Fryslân

Frysk amtner
Frysk politikus
VVD-politikus
Lid fan de Steaten fan Fryslân
Frysk deputearre
Frysk bestjoerder
Frysk liberaal
Persoan berne yn de 20e iuw